בס"ד , חשוון תשפ"ה , שבת מברכין את חודש כסלו

לבני הישיבה והוריהם

שלום וברכה.

**מהנעשה בישיבה** .

**מלחמת חרבות ברזל** . בתקוה גדולה המהולה בחשש קיבלנו את ההודעה על הפסקת האש בצפון. כולנו תקווה להצלחת ההסכם, לשובם של תושבי הישובים לצפון, לשיקום ושדרוג  הגליל והגולן וכל המקומות שנפגעו במלחמה ולחזרתם של חיילי המילואים לביתם ולמשפחתם.  כולנו מצדיעים לכוחות הביטחון על הישגיהם הכבירים ולכוחות המילואים שהוכיחו פעם נוספת שהם מגש הכסף היקר של מדינת ישראל.  מתפללים בכל יום לסיום המערכה ברצועת עזה ולשובם של כל השבויים לביתם. אנחנו שולחים רפו"ש לכל הפצועים , שבע"ה ה' ישלח להם בריאות שלמה ואיתנה.

**בע"ה ביום שני , ר"ח כסלו יצאו גם בני י' וגם י"א (חלק) להתפלל עם פצועי צה"ל בשיקום בתל השומר.**

**פעילויות העשרה בישיבה** . הישיבה מציעה לבנים תוכניות העשרה  ותגבור רבות: שיעורי עמ"ט (עתודה מדעית טכנולוגית) לכיתות ז'-ח'-ט',  שיעורי בינה מלאכותית לתלמידי החטיבה בימי שישי, סיירות קודש, מסלול מכון לב בכיתות ט' . הבנים לומדים תואר ראשון במדעי המחשב. שיעורי עולים, שעות שילוב, סדנאות חיזוק בימי שישי במתמטיקה ואנגלית עם מורי ארכימדס , שיעורי קרב מגע והעצמה, הרכבים מוזיקאליים,  שיעורים פרטניים, חברותא בוגר וכו'.  הישיבה  מאפשרת יציאה למיזמים כמו "חמש אצבעות"(ספורט להכנה לצה"ל) , ממר"ם, הדרכה בבני עקיבא בעזרא ובתנועות נוער נוספות, נבחרות ספורט  וכו'.**אנו שמחים שהבנים שותפים ולעשיה וללימוד במגוון תחומים אך מדגישים שכל תלמיד שיוצא לפעילות על חשבון שיעורים -  חייב להשלים את החומר הנלמד.**

**שבוע ארגון – תנועות בנ"ע ועזרא .** ישיבתנו מעודדת מאוד את הבנים להשתתף בפעילויות של תנועות הנוער הציוניות דתיות. השבוע מגיעה לשיאו חודש ארגון של בני עקיבא ותלמידינו- חניכי שבט הרוא"ה עולים לחבריא ב' ומקבלים שם חדש, שם שילך איתם עד 120. כדי לסייע לבני הישיבה היקרים פרסמנו מערכת מותאמת ומקוצרת לשבוע משמעותי זה. כולנו מאחלים לבנים הצלחה רבה בשבוע הבא ובשבת פרשת ויצא, הנאה וקבלת תוכן משמעותי בימי פעילות אלו. בע"ה נגיע לבקר אתכם בסניפים , ונגיע עם צו'פרים.

**ביום שני הקרוב נערוך אי"ה את המפקד המסורתי בישיבה עם מזכ"ל בנ"ע יגאל קליין והקומונריות של סניפי גבעת שמואל.**

**אסיים פסקה זו בשורות שכתב אורי אורבך ז"ל:**

גם כשתהיה זקן בעוד 80 שנה,

גם כשתלך כפוף בעזרת הנכדה הקטנה,

גם כשכבר לא תוכל לראות בלי משקפיים,

גם כשתתחיל לשכוח איפה הנחת את השיניים,

גם כשלגמרי תשכח מקומות אירועים ואנשים שלמדו איתך בכיתה,

תמיד תזכור מיד באיזה שבט אתה!

**בני כיתות י"ב יוצאים לשבוע ישיבות .** בע"ה , ביום שני יצאו בני כיתות י"ב לישיבות הסדר ומכינות לשבוע ישיבות. הבנים יוצאים לישיבות הסדר , ישיבות גבוהות ומכינות כדי לבחון מהו המסלול הטוב ביותר להמשך בשנה הבאה.

**הרמי"ם ואנוכי הכנו את הבנים לקראת ביקורים חשובים אלו.**

**השבת , פרשת תולדות נשבות יחד עם בני י"ב בירוחם, נבקר בישיבת ההסדר בירוחם, ונערוך סמינריון חשוב בנושא – השליחות של הציונות הדתית בתקופה זו. אורחי השבת – איש התקשורת אלישיב רייכנר, ראשי ישיבת ההסדר בירוחם ורמי"ם מהישיבה. מצפה לנו שבת חוויתית במיוחד.**

**ועתה לפרשת השבוע – פרשת תולדות.**

הרש"ר הירש מביא בפרשתנו סוגיה חינוכית חשובה , שהיא צריכה להיות נר לרגלי הישיבה וכל משפחה .

**"חנוך לנער על פי דרכו"**

העיסוק בסוגיות חינוכיות וביחסי הורים ובנים מהווה את אחד הצירים המרכזיים לאורך ספר בראשית. נמצא כי מרוכזים בו למעלה מעשרה סיפורים העוסקים בקשר בין האבות לבנים. שמה של פרשתנו-תולדות מרמז על אחת הפרשיות המרתקות המביאה לידי ביטוי את הקשר בין יצחק לבניו.

**ידועה השאלה-** כיצד שני אחים תאומים הגדלים באותו בית , בית יצחק אבינו שהיה עולה תמימה, ורבקה אימנו , מקבלים ממש אותו חינוך, ולומדים באותו בית הספר , מתגלים בבגרותם כה שונים ומנוכרים זה מזה ??

מצאנו התייחסות לנושא זה בדבריו של **רש"ר הירש** על הפסוק המתאר את השוני ביניהם: **"ויגדלו הנערים ויהי עשו איש יודע ציד איש שדה ויעקב איש תם יושב אוהלים".**

**כך כותב הרש"ר הירש : "הניגוד העמוק שבין נכדי אברהם מקורו העיקרי היה לא רק בתכונותיהם אלא גם בחינוכם הלקוי. כל עוד היו קטנים, לא שמו לב להבדלי נטיותיהם הנסתרות, תורה אחת וחינוך אחד העניקו לשניהם, שכחו כלל גדול בחינוך: "חנוך לנער על פי דרכו"(משלי כ"ב,ו). יש לכוון את החניך בהתאם לדרכו המיוחדת לו בעתיד..., המושיב את יעקב ועשו על ספסל לימודים אחד, באותם הרגלי החיים מחנך אותם כאחד לחיי לימוד ומחשבה- מובטח לו שאת אחד מהם הוא מקלקל. יעקב ישאב ממעיין החכמה ואילו עשו רק יצפה ליום בו ישליך מאחורי גבו את הספרים הישנים....... אילו העמיקו יצחק ורבקה לחדור לנפשו של עשו, אילו הקדימו לשאול את עצמם היאך יכולים האומץ, הכוח והגמישות הרדומים בנפש עשו להטות שכם לעבודת ה', כי אז הגיבור שלעתיד לא היה הופך ל"גיבור ציד" אלא לגיבור לפני ה'.... יעקב ועשו , על כל נטיותיהם השונות, היו נשארים אחים תאומים ברוחם ובדרך חייהם...".**

בדברי הרש"ר הירש אלה ישנה ביקורת גלויה וקשה על דרך חינוכו של עשו על ידי הוריו יצחק ורבקה.

עם כל זה עדיין קשה, הכיצד יצחק אבינו המגלה במקרים אחרים את בקיאותו ושליטתו בכל המתרחש סביבו לא חש שבביתו גדלים שני בנים כה שונים באופיים? האם באמת היה כה מנותק מהמציאות?

ננסה להאיר את הסוגיה הזו במבט אחר המראה באורח חיובי את דרכו החינוכית של יצחק: יצחק אכן הרגיש בכך שעשו מנסה לצודו בפיו ודווקא משום כך ניסה לקרבו. **"כי ציד בפיו"- "שהיה צד אותו ומרמהו בדבריו"**(רש"י, שם). נכון, עשו מנסה "לעבוד" על אביו, אך יצחק מצליח להבחין בשני דברים: ברובד הגלוי- עשו הרמאי מנסה לסובב בכחש ומעמיד פנים.

אך מצד שני ובאופן עמוק יותר הבין יצחק שהתנהגותו של עשו נובעת מתוך רצונו להתקרב אל אביו ולרכוש את אהבתו כמעט בכל דרך אפשרית. יצחק שראה והעריך את מידת כיבוד אב שבאה מצד בנו הגדול, ניסה לקרבו בכל דרך אפשרית ולהפגין כלפיו אהבת אב. על פי זה נבין את הפסוק**:" ויאהב יצחק את עשו כי צייד בפיו"-** כלומר לא בגלל שצייד בפיו אלא למרות שצייד בפיו, הבין יצחק שיש להפגין כלפיו אהבה וחיבה אפילו כלפי חוץ, על מנת שרוח זו של אהבה תלבה את אותה הגחלת הלוחשת במעמקי נשמתו של עשיו.

**"מעשה אבות סימן לבנים"-** אנו צריכים ללמוד מיצחק , המשתדל לקרב את בנו עשו למרות שהוא התרחק מהדרך האמיתית. על ידי יחס של אהבה ואחווה ניתן לקרב גם את עשיו לעבודת ה' בבחינת "והשיב לב אבות על בנים" ומתוך כך נזכה בע"ה להגשים את חלקו השני "ולב בנים על אבותם".

**ועוד על שילוב תורה ועבודה (כמה נושא זה רלוונטי בימים אלו, מלחמת "חרבות ברזל", בנושא גיוס כל ע"י לצה"ל.**

**"וַיֶּאֱהַב יִצְחָק אֶת עֵשָׂו כִּי צַיִד בְּפִיו וְרִבְקָה אֹהֶבֶת אֶת יַעֲקֹב".**

פרשנים רבים, ניסו לעמוד על כוונתו של יצחק בהעדפתו את עשו. מהפסוקים משמע שהייתה ליצחק מגמה מסוימת באהבה זו. ויאהב יצחק את עשו **“כי”.** אב לא אוהב את בנו **כי** הוא מוכשר, **כי** הוא צדיק. אב אוהב את בנו כיוון שהוא בנו, כמו : “ורבקה אוהבת את יעקב”. האם לא ראה יצחק את מעשיו הרעים של עשו ?? האם הוא היה כל כך מנותק מהמתרחש תחת אפו ?? הרי לאחר שעשו מביא לביתם את הנשים החיתיות , יהודית ובשמת, מעידה התורה :”ותהיין מורת רוח ליצחק ולרבקה”, אירוע המתרחש עוד טרם פרשת הברכות! ככל הנראה, יצחק ידע היטב על טיבו של עשו. מדוע, בכל זאת מתעקש הוא לברכו, גם לאחר מורת הרוח?

עיון קצר בפסוקים, ישפוך אור על פרשה זו . כך מצווה יצחק על עשו: "וְעַתָּה שָׂא נָא כֵלֶיךָ תֶּלְיְךָ וְקַשְׁתֶּךָ וְצֵא הַשָּׂדֶה וְצוּדָה לִּי {צָיִד}: וַעֲשֵׂה לִי מַטְעַמִּים כַּאֲשֶׁר אָהַבְתִּי וְהָבִיאָה לִּי וְאֹכֵלָה בַּעֲבוּר תְּבָרֶכְךָ נַפְשִׁי בְּטֶרֶם אָמוּת".

רבקה, ששומעת את השיחה, מספרת ליעקב את סיפור הדברים, אמנם עם תוספת קטנה: ” וְרִבְקָה שֹׁמַעַת בְּדַבֵּר יִצְחָק אֶל עֵשָׂו בְּנוֹ…וְרִבְקָה אָמְרָה אֶל יַעֲקֹב בְּנָהּ לֵאמֹר הִנֵּה שָׁמַעְתִּי אֶת אָבִיךָ מְדַבֵּר אֶל עֵשָׂו אָחִיךָ לֵאמֹר: הָבִיאָה לִּי צַיִד וַעֲשֵׂה לִי מַטְעַמִּים וְאֹכֵלָה **וַאֲבָרֶכְכָה לִפְנֵי ה’ לִפְנֵי מוֹתִי"**.

רבקה הוסיפה את צמד המילים – “לפני ה'” - "וַאֲבָרֶכְכָה לִפְנֵי ה’ לִפְנֵי מוֹתִ".

**וכך מסביר המלבי”ם** בפירושו: “הנה רבקה הבינה כל כוונת יצחק, איך רוצה לעשות התקשרות בין עשו ובין יעקב, כהתקשרות יששכר וזבולון ושבט לוי וישראל, שיעקב יעסוק בתורה ועשו יפרנס אותו, אבל היא ידעה היטב רשעת עשו ורוע תכונתו, שלא לבד שלא יהיה קליפה השומרת לפרי, אלא שהעושר שינתן לו יהיה שמור לו – וליעקב לרעתו, לכן ראתה כי טוב שיבורך יעקב גם בברכת עוה”ז בעושר וממשלה ויוכל לזכות לשני שולחנות".

יצחק, מסביר המלבי"ם, ניסה לחבר בין האחים, חיבור של תורה ועבודה, אמנם רבקה ידעה בנבואה, שהחיבור הזה לא יצליח , שהרי : וַיֹּאמֶר ה’ לָהּ שְׁנֵי גֹייִם {גוֹיִם} בְּבִטְנֵךְ וּשְׁנֵי לְאֻמִּים מִמֵּעַיִךְ יִפָּרֵדוּ וּלְאֹם מִלְאֹם יֶאֱמָץ וְרַב יַעֲבֹד צָעִיר. רק רבקה ידעה נבואה זו, ולכן ניסתה למנוע את החיבור בין האחים, ולהקנות **גם** ליעקב את תכונת הציד, את תכונת השדה.יעקב עתיד בעצמו לבצע את החיבור בין עולם התורה לעולם השדה, וממנו יצאו יששכר וזבולון, העתידים להמשיך את החיבור המיוחל. זה התפקיד שלנו לחבר את העבודה לתורה, שהרי תורתנו היא תורת חיים .

**תורה ועבודה אינה דרך של פשרה חס ושלום. עם ישראל לא נועד להיות רק עם יושב אוהלים כפי שסברו יצחק ויעקב בתחילה, כי אם עם שעוסק בעבודת השדה, עם שמחובר למציאות ומסוגל לרומם אותה לפסגת הרוחניות. המחלוקת בין רבקה ליצחק היא מחלוקת על דרכה של תורה, מחלוקת בה מכריע הקב”ה ופוסק כדברי האומר “תורה ועבודה", אדם אחד שמשלב את חיי העבודה עם התורה , ולכן רק יעקב צריך לקבל את הברכה כולה.**

**אתם – בנים יקרים לומדים את התורה בישיבה , ועליכם להביא את קול התורה לסניפים, לחניכים , לעם ישראל ובכך לקיים את תפקידינו – שילוב התורה בחול.**

בברכת שבת שלום ובשורות טובות

בברכת חברים לתורה ועבודה

שרגא פרוכטר – ראש הישיבה

**הודעות חשובות להורים .**

1. **אסיפת הורים כיתות י'-י"א-י"ב.**

אסיפת הורים חשובה מאוד לבני חטיבה עליונה , תתקיים אי"ה ביום שלישי ט' כסלו 10/12 החל מהשעה 18.00 . חשוב מאוד להגיע לאסיפה ולהתעדכן במצב הרוחני, הלימודי והחברתי של הבן.

1. **אסיפת הורים כיתות ז'-ח'-ט' .**

אסיפת הורים חשובה מאוד לבני החטיבה, תתקיים אי"ה ביום שלישי ט"ז כסלו 17/12 החל מהשעה 18.00. חשוב מאוד להגיע לאסיפה ולהתעדכן במצב הרוחני, הלימודי והחברתי של הבן.

1. **ביקור הרב יעקב שפירא שליט"א – ראש ישיבת מרכז הרב בישיבה.**

ראש ישיבת מרכז הרב יגיע לישיבה אי"ה ביום שלישי י"ז כסלו 18/12 בשעה 9.30 , וימסור שיעור לחנוכה לבני כיתות ט'-י"ב. אנו שמחים ונרגשים לקראת בואו של כבוד הרב.

1. **י"ח כסלו – יום התוועדות בישיבה** .(לקראת י"ט כסלו)
2. ביום חמישי י"ח כסלו , נערוך התוועדות בשיר ואומר עם הרב צפריר מגב"ש, שליח חב"ד במקום.
3. ביום זה נצא אי"ה גם למופע "צמאה" בבנייני האומה בירושלים. עד כה נרשמו כ-100 תלמידים להתוועדות בירושלים. נשמח שבנים נוספים יצטרפו אלינו להתוועדות בירושלים.

ניתן להירשם אצל הרב יחיאל גוטווירט ביום ראשון הקרוב. (כרטיס עולה לכל תלמיד – 20 ₪)

1. ביום זה נערוך התוועדות נוספת למעוניינים מכל השכבות בשעה 16.30 עם שיראל סתיו בתוכניתו "ועוד יותר טוב", בשיר ואומר . כמובן עם צו'לנט וקיגלים .